Пол Макнами: Чудесно е държавният шампион да получи покана за Sofia Open - Tennis.bg
Пол Макнами: Чудесно е държавният шампион да получи покана за Sofia Open
от Георги Христов в 17:35 на 16.01.2018
Вече са ясни заявките за държавното първенство по тенис за мъже на закрито, което се очертава да е най-интересното от години. Големият стимул тази година е, че шампионът на България ще получи специална покана за основната схема на турнира от сериите АТП 250 Sofia Open 2018.
Държавното първенство за мъже ще се проведе от 23 до 28 януари в зала „София“. Датата на българския финал съвпада символично с финала на Australian Open – 28 януари. А родният шампион за 2018 година ще бъде награден лично от двукратния шампион на двойки на Australian Open и турнирен директор на Пол Макнами.
„Да се състезаваш директно в мачове за спечелването на „уайлд кард“ за Sofia Open е страхотна инициатива. Въведохме този подход на Откритото първенство на Австралия още преди години и той дава много добри резултати. Не само, защото спечелилият ще заслужи тази голяма награда заради победите си, но така и ние знаем, че той се намира в добра форма за турнира“, заяви Пол Макнами.
„Другата покана ще бъде за Димитър Кузманов. Той е най-предно класираният българин в ATP ранглистата след Григор Димитров, Кузманов показа постоянство при успешните си представяния в международните турнири през цялата година. Особено важни са тези в края на годината. С добрите си резултати в Южна Америка той отново доказа добрата си физическа форма. От голямо значение са и себераздаването и добрите му резултати в мачовете за „Купа Дейвис“, така че мястото му сред най-добрите в София е вече извоювано и заслужено“, каза капитанът на националния отбор Тодор Енев.
Двамата победители във финалните турнири на АТР за 2017 г. ще играят в Sofia Open между 4 и 11 февруари. Към голямата българска звезда Григор Димитров, който триумфира в битката на най-добрите 8 в Лондон, се присъединява и победителят в първото издание на турнира „Следващата генерация“ – кореецът Хьон Чун. Той спечели финалния турнир в Милано сред най-добрите тенисисти до 21 г. А сега идва в България.
Освен безспорния фаворит за трофея, световен №3 в тениса и спортист №1 на България за 2017 година Григор Димитров в Арена "Армеец" ще играят още трима тенисисти от топ 30.
Пол Макнами: Чудесно е държавният шампион да получи покана за Sofia Open Георги Христов